## Pravilnik o mjeriteljskim zahtjevima za vlagomjere kojima se mjeri vlažnost zrnja žitarica i sjemenki uljarica

### NN 44/1996 (5.6.1996.), Pravilnik o mjeriteljskim zahtjevima za vlagomjere kojima se mjeri vlažnost zrnja žitarica i sjemenki uljarica

# **DRŽAVNI ZAVOD ZA NORMIZACIJU I MJERITELJSTVO**

Na temelju članka 22. Zakona o mjeriteljskoj djelatnosti ("Narodne novine",
br. 11/94) ravnatelj Državnog zavoda za normizaciju i mjeriteljstvo donosi

## **PRAVILNIK**

### **O MJERITELJSKIM ZAHTJEVIMA ZA VLAGOMJERE KOJIMA SE MJERI VLAŽNOST ZRNJA ŽITARICA I SJEMENKI ULJARICA**

I. OPĆE ODREDBE

Članak 1.

Ovim se pravilnikom propisuju mjeriteljski zahtjevi koje moraju zadovoljavati
vlagomjeri kojima se mjeri vlažnost zrnja žitarica i sjemenki uljarica
(u daljnjem tekstu: "vlagomjeri").

Odredbe ovoga pravilnika odnose se na vlagomjere koji se upotrebljavaju
za statičke uzorke.

Članak 2.

Vlagomjer je mjerni instrument kojim se određuje količina vlage, odnosno
količina vlage i hlapljivih tvari, zajednički određeni kao "količina vlage"
(u daljnjem tekstu: "količina vlage"), u zrnju žitarica i sjemenkama uljarica.

Vlagomjeri mogu biti s izravnim mjerenjem i pokazivanjem količine vlage
ili s mjerenjem i pokazivanjem s pomoću pretvorbenih ili ispravljačkih
tablica.

Članak 3.

Vlagomjeri se s obzirom na tehničke posebnosti razvrstavaju u razred
A i razred B.

Članak 4.

U smislu ovoga pravilnika smatra se da je:

- količina vlage - smanjenje mase što nastaje sušenjem uzorka zrnja
žitarica odnosno sjemenki uljarica pri određenim uvjetima, a izražava se
u masenim postocima prema izrazu:

(m1- m2)x100/m1

u kojem je:

m1 - masa uzorka prije sušenja

m2 - masa uzorka nakon sušenja;

- pretvorbena tablica - svaki sustav vrijednosti, tablica, grafikon
ili dijagram koji se rabe za određivanje količine vlage temeljem vrijednosti
koju pokazuje vlagomjer koji nema uređaj za odabir vrsta i kad se odnos
između pokazivanja vlagomjera i količine vlage mijenja s obzirom na vrstu
zrnja ili sjemenja na kojem se obavlja mjerenje;

- ispravljačka tablica - svaki sustav vrijednosti, tablica, grafikon
ili dijagram koji se rabe za određivanje količine vlage temeljem vrijednosti
koju pokazuje vlagomjer kad se pokazna vrijednost mijenja zbog utjecaja
veličine koju vlagomjer ne uzima automatski u obzir (npr. temperatura uzorka,
temperatura ili vlažnost okoliša);

- dogovorna ljestvica - pokazna ljestvica vlagomjera s koje se mjerene
vrijednosti dobivaju s pomoću pretvorbenih tablica (na toj se ljestvici
vrijednost pokazuje bez protege);

- kontrolna vrijednost - vrijednost koju vlagomjer pokazuje kao rezultat
simulacije mjerenja.

II. OPĆI TEHNIČKI ZAHTJEVI

Članak 5.

Vlagomjeri mogu imati:

1. mjerno područje od 0 masenih % do 100 masenih %

2. ograničeno mjerno područje, ovisno o vrsti zrnja ili sjemenki čija
se količina vlage mjeri.

Vlagomjeri mogu pokazivati 0 masenih % količine vlage, a vrijednost
je "ništica" "mehanička" ili "električna", već prema načelu mjerenja instrumenta.

Kod vlagomjera s izravnim mjerenjem i pokazivanjem količine vlage "ništica"
je vrijednost mjerenja kad je mjerna komora prazna ili je to prikaz pokaznog
uređaja prije započetog mjerenja.

Kod vlagomjera s pretvorbenim tablicama "ništica" se pokazuje na dogovornoj
ljestvici kad je vrijednost izmjerene količine ništica.

Izmjerena količina vlage izražava se kao količina ili kao funkcija različitih
veličina: mase, obujma, temperature, električnog otpora ili kapaciteta.

Članak 6.

Načelo mjerenja vlagomjerom temelji se na bilo kojem fizikalnom ili
fizikalno-kemijskom postupku koji omogućuje pokazivanje količine vlage
uzorka cijelog zrnja ili sjemenja izravno ili neizravno.

Kad načelo mjerenja vlagomjerom zahtijeva uporabu mlina, mlin je sastavni
dio vlagomjera, a konstrukcija i način uporabe mlina u sklopu s mjernim
dijelom mora onemogućivati bilo kakve promjene količine vlage.

Članak 7.

Tipno ispitivanje, prvo ovjeravanje i ponovno ovjeravanje vlagomjera
obavlja se u skladu s odredbama članka 32., 33. i 34. ovoga pravilnika
i drugim propisima.

III. IZRADBENI ZAHTJEVI

Članak 8.

Vlagomjeri trebaju biti čvrsto i dobro napravljeni.

Konstrukcija vlagomjera mora omogućivati njegovu nesmetanu uporabu,
jednostavno rukovanje njime te njegovo ugađanje, zatvaranje i žigosanje.

Sastavni dijelovi vlagomjera moraju biti od gradiva koje u uvjetima
normalne uporabe neće promijeniti svoja svojstva tako da bi to moglo utjecati
na skup mjeriteljskih svojstava i značajki propisanih ovim pravilnikom.

Kućište vlagomjera mora biti čvrsto i tako izrađeno da u normalnim radnim
uvjetima svi unutarnji dijelovi vlagomjera budu zaštićeni od dodira i nenamjernih
oštećenja te od vode, vlage, prašine i mehaničkih nečistoća.

Članak 9.

Kad vlagomjer pokazuje količinu vlage različitih vrsta zrnja žitarica
i sjemenki uljarica izravno, bez uporabe pretvorbenih tablica, a opremljen
je uređajem za odabir vrsta zrnja žitarica i sjemenki uljarica na kojima
se obavlja mjerenje, mora taj uređaj biti tako konstruiran da njegov rad
bude jasno vidljiv svima nazočnima te mora jasno pokazivati naziv odabrane
vrste.

Kad vlagomjer pokazuje količinu vlage neizravno, mora biti opremljen
potrebnim pretvorbenim tablicama da se može dobiti količina vlage svake
pojedinačne vrste.

Zahtjevi koji se odnose na raspon ljestvice propisani u članku 5. stavak
1. ovoga pravilnika i najveće dopuštene pogreške propisane u članku 32.
ovoga pravilnika primjenjuju se na rezultate količine vlage očitane u pretvorbenim
tablicama i izražene kao maseni postotak (maseni %), a ne primjenjuju se
na rezultate dobivene "dogovornom ljestvicom" vlagomjera.

Članak 10.

Kad je pri određivanju količine vlage obvezatna uporaba pretvorbenih
ili ispravljačkih tablica, moraju se zadovoljiti ovi zahtjevi:

1. Uporabu svih pretvorbenih ili ispravljačkih tablica mora odobriti
ravnatelj Državnog zavoda za normizaciju i mjeriteljstvo.

2. Proizvođač vlagomjera mora istaknuti na vidljivu mjestu uz pokazni
uređaj vlagomjera napomenu o obvezatnosti uporabe tablica ili ona mora
biti sadržana u uputi za uporabu.

3. Vlagomjer mora imati jasne i podrobne upute za uporabu tablica.

Članak 11.

Kad je pri određivanju količine vlage obvezatna uporaba ispravljačkih
tablica, to isključuje uporabu pretvorbenih tablica, a ljestvica pokaznog
uređaja vlagomjera mora biti stupnjevana u masenim postocima.

Članak 12.

Raspon ljestvice pokaznog uređaja vlagomjera mora se odabrati od ovih
vrijednosti: 0,1 maseni %, 0,2 maseni % ili 0,5 maseni %, i to tako da
bez obzira koju vrijednost količine vlage pokazuje vlagomjer izravno ili
neizravno, taj broj ostaje manji ili jednak polovici najveće dopuštene
pogreške propisane člankom 32. ovoga pravilnika tijekom tipnog ispitivanja
za vlagomjere razreda točnosti I.

Članak 13.

Vlagomjeri koji ne rade na načelu sušenja toplinom moraju biti opremljeni
uređajem koji omogućuje određivanje kontrolne vrijednosti.

Članak 14.

Vlagomjer koji je opremljen uređajem za namještanje ništice omogućuje
trajno namještanje na ništicu.

Članak 15.

Kod uređaja s analognim pokazivanjem pokazni uređaj opremljen je ljestvicom
i kazaljkom.

Za ljestvice stupnjevane u masenim postocima kao i za dogovorne ljestvice
razmaci između podjeljaka ljestvice moraju biti najmanje 1,25 mm.

Podjeljci ljestvice moraju biti tanki i iste debljine.

Kazaljka mora biti jasna i vidljiva, debljine jednake 1/4 razmaka između
dva podjeljka, a kraj kazaljke mora pokrivati najmanje 1/3 duljine najkraćega
podjeljka.

Namještanje ispitne vrijednosti i moguće ništice mora biti moguće unutar
polovice razmaka između dvaju podjeljaka.

Članak 16.

Kod vlagomjera s izravnim pokazivanjem količine vlage ljestvica mora
biti obrojčena na cijelu vrijednost količine vlage, izraženo u masenim
postocima.

Podjeljci ljestvice koji pokazuju cijele vrijednosti količine vlage
moraju biti dulji od podjeljaka ljestvice koji pokazuju decimalne vrijednosti
količine vlage.

Pri neprekidnom pomicanju kazaljke znak "ništica" mora biti označen
crtom, a pomak kazaljke ispod ništice pokazivati najmanje 0,2 masenih %.

Članak 17.

Kod vlagomjera s neizravnim pokazivanjem količine vlage, bez obzira
na vrstu žitarica ili vrstu uljarica, raspon dogovorne ljestvice odnosno
vrijednost pretvorena u jedinice količine vlage mora biti manja ili jednaka
rasponu ljestvice propisane člankom 12. ovoga pravilnika.

Obrojčeni podjeljci ljestvice moraju biti dulji od podjeljaka ljestvice
koji pokazuju decimalne vrijednosti.

Sve brojke prikazane na dogovornoj ljestvici moraju biti prikazane u
pretvorbenim tablicama u "ulaznom stupcu".

Članak 18.

Na isprekidanom pokaznom uređaju s pripadajućim brojkama gdje je očitavanje
količine vlage izravno ili neizravno, moraju brojke imati visinu od najmanje
10 mm.

Kod dogovorne ljestvice brojke koje se pojavljuju na digitalnom pokaznom
uređaju, moraju biti prikazane u pretvorbenim tablicama u "ulaznom stupcu".

Članak 19.

Pokazivanje rezultata mjerenja mora biti nedvojbeno.

Članak 20.

Vlagomjeri se mogu napajati električnom strujom iz mreže ili iz baterija.

Vlagomjeri koji se napajaju iz baterija moraju imati uređaj koji pokazuje
kad se napon na baterijama snizi do granice ispod koje mjerenje može biti
netočno, odnosno kad je baterije potrebno ponovno napuniti ili ih zamijeniti
novima.

Članak 21.

Vlagomjeri koji se napajaju iz mreže moraju biti neosjetljivi na promjenu
nazivnog napona električnog izvora u granicama od -15% do +10% i na promjenu
nazivne učestalosti od -2% do +2%.

Ako su promjene napona takve da zbog njih izmjerena količina vlage odstupa
od prave vrijednosti više od 0,2%, mora se pojaviti svjetlosni signal kao
upozorenje.

Članak 22.

Vlagomjeri se moraju konstruirati tako da ne budu osjetljivi na vanjsko
magnetsko polje u granicama od -0,2% do +0,2% izmjerene količine vlage.

Članak 23.

Vlagomjeri s uređajem za sušenje i vagom moraju zadovoljiti ove zahtjeve:

1. Masa uzorka za mjerenje količine vlage ne smije biti manja od 5 g.

2. Točnost utega i vaga mora odgovarati točnosti koju je za vlagomjer
naveo proizvođač.

3. Zdjelice za sušenje i zdjelice vage moraju biti izrađene od nehrđajućeg
gradiva koje ne upija vlagu.

4. Najveće dopuštene razlike temperature u sušnici koje je odredio proizvođač
ne smiju utjecati na rezultate mjerenja.

5. Kad proces mjerenja nije automatski, kraj mjerenja mora biti označen
vizualnim ili zvučnim signalom.

Članak 24.

Svi uređaji za namještanje čije djelovanje može mijenjati rezultate
mjerenja moraju se zaštititi ovjernim žigovima tako da bilo kakvo slučajno
ili lažno namještanje bude nemoguće bez uništavanja i oštećivanja ovjernih
žigova.

Kućište vlagomjera koje sadrži mehaničke, električne i elektroničke
dijelove mora biti tako konstruirano da omogući smještaj ovjernih žigova.

Zamjena ili punjenje baterija mora biti moguće bez oštećenja ovjernih
žigova.

Bilo kakve uvjetovane pločice s podacima ili pločice koje se utiskuju
moraju biti smještene i pričvršćene na kućištu i zaštićene ovjernim žigovima.

Pretvorbene i ispravljačke tablice kao sastavni dijelovi vlagomjera
moraju imati oznake da je njihovu uporabu odobrio ravnatelj Državnog zavoda
za normizaciju i mjeriteljstvo.

IV. VLAGOMJERI RAZREDA A

Članak 25.

Vlagomjeri razreda A vlagomjeri su koji moraju zadovoljavati zahtjeve
iz članka 23. ovoga pravilnika kao i ove zahtjeve:

1. Moraju biti potpuno automatizirani.

2. Moraju biti napravljeni kao jedan cjelovit uređaj, a svi dijelovi
bilo da služe za obradu uzorka (mljevenje, zagrijavanje itd.) ili mjerenje
fizikalnih i kemijskih parametara u svezi s izračunom konačnog rezultata
količine vlage (vaga, temperaturno osjetilo itd.) moraju biti ugrađeni
u sam uređaj.

Ako se rabe uređaji za razvrstavanje i čišćenje, mogu biti odvojeni
od samog vlagomjera.

3. Moraju biti opremljeni uređajem za pisanje koji može biti ugrađen
u vlagomjer ili smješten neposredno uz njega. Rezultat mjerenja mora biti
napisan u brojkama zaokruženim na najmanji razmak oznaka ljestvice. Ako
je pokazivanje digitalno, ispis je uređaja za pisanje prikaz pokaznog uređaja.
Ako vlagomjer ima uređaj za odabir vrsta, označivanje zrnja i sjemenja
mora biti specificirano na ispisnom listiću.

Članak 26.

Kod vlagomjera s analognim pokaznim uređajem ne smije doći do ispisa
rezultata na uređaju za pisanje prije kraja mjerenja.

Kod vlagomjera s digitalnim pokazivanjem, pokazivanje rezultata i ispis
rezultata na uređaju za pisanje ne smije biti moguće prije kraja mjerenja.

Članak 27.

Ispis rezultata uređajem za pisanje mora biti unutar mjernoga područja
propisanog u članku 5. ovoga pravilnika.

Automatski uređaj u sklopu s pokaznim uređajem ili neposredno uz njega
mora zabilježiti nepravilnu uporabu upozoravajućim svjetlom za digitalni
pokazni uređaj i crvenim svjetlom za analogni pokazni uređaj za mjerno
područje izvan mjernoga područja propisanog u članku 5. ovoga pravilnika.

Članak 28.

Vlagomjer mora biti konstruiran tako da nije moguće novo mjerenje prije
nego što bude ispražnjena mjerna komora.

Članak 29.

Kod vlagomjera koji rade na načelu sušenja toplinom uređaj s vizualnim
ili zvučnim upozorenjem upozorava da mjerenje nije dopušteno sve dok nisu
postignuti uvjeti iz uputa za uporabu (npr. temperatura na početku sušenja),
a pokazni uređaj ne smije pokazivati rezultat mjerenja prije nego je završeno
razdoblje sušenja.

V. VLAGOMJERI RAZREDA B

Članak 30.

Vlagomjeri razreda B vlagomjeri su koji moraju zadovoljavati zahtjeve
iz članka 23. ovoga pravilnika. Mogu biti automatski, poluautomatski ili
ručni, a mogu imati i nekoliko uređaja s ručnim rukovanjem.

Kad načelo mjerenja vlagomjerom zahtijeva stavljanje određene mase uzorka
zrnja i sjemenja u mjernu komoru, vaga mora biti čvrste građe i omogućavati
određivanje mase uzorka s točnošću sukladnom prijedlogu proizvođača, a
određenom u tipnom odobrenju.

Kad načelo mjerenja vlagomjerom zahtjeva mjerenje temperature uzorka,
uređaj za mjerenje temperature mora biti čvrste građe i sastavni dio mjerne
jedinice. Točnost određivanja temperature sukladna je prijedlogu proizvođača,
a određena je tipnim odobrenjem.

Kad je vlagomjer opremljen uređajem za namještanje ništice, taj uređaj
mora biti dostupan korisniku, ali mora biti i tako konstruiran da je njegov
rad jasno vidljiv svima nazočnima.

VI. NAJVEĆE DOPUŠTENE POGREŠKE

Članak 31.

Apsolutna pogreška vlagomjera za dani uzorak zrnja žitarica ili sjemenki
uljarica jest algebarska razlika između rezultata mjerenja i dogovorne
stvarne vrijednosti količine vlage dobivene u referencijskim uvjetima.

Vlagomjeri razreda A ili razreda B razvrstani su u razred točnosti I
ili razred točnosti II, čije su najveće dopuštene pogreške propisane u
članku 32., 33. i 34. ovoga pravilnika.

Članak 32.

Najveće dopuštene pogreške tijekom tipnog ispitivanja vlagomjera računano
na količinu vlage mogu biti unutar granica:

a) kod vlagomjera razreda točnosti I:

1. za zrnje žitarica osim kukuruza, riže, sirka te za sjemenke uljarica
osim suncokreta:

- ± 0,3masena % - ako je količina vlage manja ili jednaka 10 masenih
%

- ± 3/100 dijela količine vlage - ako je količina vlage veća od 10 masenih
%

2. za kukuruz, rižu, sirak i suncokret.

- ± 0,4 masena % - ako je količina vlage manja ili jednaka 10 masenih
%

- ± 4/100 dijela količine vlage - ako je količina vlage veća od 10 masenih
%

b) kod vlagomjera razreda točnosti II:

1. za zrnje žitarica osim kukuruza, riže, sirka te za sjemenke uljarica
osim suncokreta:

- ± 0,4 masena % - ako je količina vlage manja ili jednaka 10 masenih
%

- ± 4/100 dijela količine vlage - ako je količina vlage veća od 10 masenih
%

2. za kukuruz, rižu, sirak i suncokret:

- ± 0,5 masena % - ako je količina vlage manja ili jednaka 10 masenih
%

- ± 5/100 dijela količine vlage - ako je količina vlage veća od 10 masenih
%.

Članak 33.

Najveće dopuštene pogreške tijekom prvog ovjeravanja vlagomjera računano
na količinu vlage moraju biti unutar granica najveće dopuštene pogreške
propisane člankom 32. ovoga pravilnika uvećano za ± 0,2 masena %.

Članak 34.

Najveće dopuštene pogreške tijekom ponovnog ovjeravanja vlagomjera računano
na količinu vlage moraju biti unutar granica najveće dopuštene pogreške
propisane člankom 32. ovoga pravilnika ovećano za ±0,4 masena %.

VII. NATPISI I OZNAKE

Članak 35.

Natpisi i oznake na vlagomjeru moraju biti ispisani na hrvatskom jeziku,
latiničnim pismom.

Članak 36.

Vlagomjeri moraju imati ove natpise i oznake, jasno vidljive, čitljive
i neizbrisive kod normalnih uvjeta uporabe:

1. ime i naslov ili znak proizvođača

2. naziv "vlagomjer" i tip vlagomjera

3. tvornički broj i godinu proizvodnje

4. službenu oznaku vlagomjera iz tipnog odobrenja, ako je tipno ispitan

5. vrste žitarica i uljarica koje se mogu ispitivati vlagomjerom

6. mjerno područje

7. temperaturno područje

8. vrstu napajanja.

Natpisi i oznake iz stavka 1. ovog članka moraju biti na posebnoj natpisnoj
pločici smještenoj i pričvršćenoj na kućištu vlagomjera.

VIII. PRIJELAZNE I ZAVRŠNE ODREDBE

Članak 37.

Danom početka primjene ovoga pravilnika prestaje važiti Pravilnik o
metrološkim uvjetima za vlagomjere kojima se mjeri vlažnost zrna žitarica
i sjemenki uljarica ("Narodne novine", br. 53/91).

Članak 38.

Ovaj pravilnik stupa na snagu osmoga dana od dana objave u "Narodnim
novinama", a primjenjivat će se od 1. siječnja 1997.

Klasa: 011-02/96-03/1

Urbroj: 558-03/1-96-3

Zagreb, 21. svibnja 1996.

Ravnatelj

Državnog zavoda za normizaciju

i mjeriteljstvo

**dr. Jakša Topić, dipl. ing.,** v. r.

Pravilnik, NN 44/1996-860